Predkladacia správa

	Slovenská republika sa od roku 1986 riadi jednotným Imunizačným programom, ktorého cieľom je eliminovať až eradikovať výskyt prenosných ochorení dôsledným zabezpečovaním imunizácie najmä detskej populácie. Program sa plní v súlade s odporúčaniami Svetovej zdravotníckej organizácie (SZO) a v súlade s realizáciou očkovania  v krajinách Európskej únie. Úlohy, ktoré SZO stanovila do roku 2000 v programe “Zdravie pre všetkých do roku 2000” boli v SR splnené. Od roku 2001 sa Imunizačný program zabezpečuje v súlade s cieľmi programu SZO č. 7 “Zdravie pre všetkých v 21. storočí”, ktoré predpokladajú v časovom horizonte 5-10 rokov redukciu, elimináciu až eradikáciu vybraných infekčných ochorení.
	Dôsledným plnením úloh Imunizačného programu sa podarilo už väčšinu týchto cieľov v SR dosiahnuť.  Vďaka očkovaniu došlo už v roku 1960 k eliminácii poliomyelitídy a tetanu novorodencov. Od 60. rokov sa nehlásilo ochorenie na tetanus u detí a mladistvých. Posledné ochorenie na záškrt bolo hlásené v roku 1980, posledné ochorenie na osýpky v roku 1998 a u ostatných nákaz Imunizačného programu sa chorobnosť pohybuje na veľmi nízkych hodnotách.  Vyhlásením certifikácie eradikácie poliomyelitídy v   euroregióne v júni 2002 sa potvrdila aj eradikácia tohto ochorenia na Slovensku.
	Imunizačný program a imunizačná schéma povinného pravidelného očkovania v SR sú z viacerých hľadísk porovnateľné so schémami s vyspelými krajinami Európy a USA. Do Imunizačného programu SR je zaradené pravidelné povinné očkovanie detí proti tuberkulóze, detskej obrne, záškrtu, tetanu, čiernemu kašľu, osýpkam, ružienke, príušniciam, vírusovej hepatitíde typu B, hemofilovým invazívnym infekciám, povinné očkovanie dospelých proti tetanu, očkovanie osôb vo vysokom riziku nákazy proti vírusovej hepatitíde typu B a proti chrípke. Celková zaočkovanosť u ochorení zaradených do Imunizačného programu dlhodobo prekračuje 95% stanovených SZO.
Významnou súčasťou Imunizačného programu je zabezpečovanie medzinárodnej spolupráce najmä spolupráce so SZO, EK a začlenenie Slovenska do siete pre surveillance infekčných ochorení. 
	Plnenie Imunizačného programu je v súčasnosti v SR napriek mnohým  transformačným zmenám v zdravotníctve zabezpečené. Jeho prípadné neplnenie by malo mimoriadne závažný dosah na zdravotný stav celej populácie so vzostupom chorobnosti, úmrtnosti, vznikom epidémií, ako aj so znovuobjavením sa aj takých ochorení, ktoré sa na Slovensku vďaka očkovaniu nevyskytujú už celé desaťročia (záškrt, detská obrna). V ďalšom období bude v centre pozornosti  najmä udržanie vysokej kolektívnej imunity detskej populácie proti detskej obrne vzhľadom na prípravu jej celosvetovej eradikácie a proti osýpkam s cieľom udržať ich elimináciu na Slovensku.
	V súlade s odporúčaniami SZO a v záujme ďalšieho zosúladenia Imunizačného programu v SR s krajinami EÚ a najmä vzhľadom na ochranu zdravia obyvateľstva SR pred infekčnými ochoreniami sa odporúča  rozšíriť, resp. upraviť Imunizačný program SR aj o preočkovanie 13 ročných  detí proti záškrtu, zaviesť očkovanie proti detskej obrne zmiešanou schémou, t. j. neživou parenterálnou vakcínou a živou orálnou vakcínou, rozšíriť pravidelné očkovanie proti vírusovej hepatitíde typu B aj na adolescentov,  vytvoriť rezervu očkovacích látok proti variole a antraxu v záujme ochrany obyvateľstva pri úmyselnom použití biologických zbraní, zabezpečiť očkovaciu látku proti vírusovej hepatitíde typu A pre mimoriadne situácie a osobitne zabezpečiť očkovanie imunodeficientných osôb. 

Rozšírenie, resp. úpravy Imunizačného programu SR by znamenali zvýšenie rozpočtu na očkovacie látky každoročne približne o 54,5 mil. Sk. Uvedenými úpravami Imunizačného programu v SR by boli nielen očkovacie schémy, ale i jednotlivé druhy očkovacích látok na zabezpečenie Imunizačného programu v SR zosúladené s vyspelými krajinami EÚ. Návrhy na rozšírenie, resp. úpravu  Imunizačného programu odporúčame realizovať postupne.
	V súlade s Plánom hlavných úloh vlády SR mal byť predmetný materiál predložený na rokovanie vlády v termíne do 26.9.2002 a k tomuto termínu bolo vykonané medzirezortné pripomienkové konanie. Vzhľadom na zásadnú pripomienku Ministerstva financií SR k navýšeniu rozpočtu a vzhľadom k tomu, že materiál bol predkladaný tesne pred skončením funkčného obdobia bývalej vlády, rozhodol bývalý minister zdravotníctva SR predložiť materiál na rokovanie novovymenovanej vlády. S kompetentnými pracovníkmi MF SR sa v priebehu času dospelo ku konsenzu, pôvodná pripomienka MF SR bola akceptovaná.
Rezort zdravotníctva pripravil predmetný materiál v súlade s najnovšími poznatkami vo vakcinológii a v zmysle odporúčaní SZO a EK a najmä v súlade so zabezpečením ochrany zdravia obyvateľstva SR pred infekčnými ochoreniami a preto odporúča akceptovať navrhované rozšírenie Imunizačného programu tak, ako sa uvádza v predkladanom materiáli, resp. návrhy na rozšírenie, resp. úpravu imunizačného programu akceptovať postupne.